Chihande 43: Yoshuwa Mwapwa Mwangana
MOSE mwasaka engile navaIsalele muKanane. Himwahulisa ngwenyi: ‘Achitave, Yehova, nguzauke Kalwiji Yotau, ngukamone lifuchi lyamwaza.’ Yehova ngwenyi: ‘Kunahu! Kanda muvuluka cheka lizu eliko!’ Unejiva chuma ahanjikilile Yehova ngocho tahi?
Mwomwo yachuma chasolokele omu Mose avetele kulilolwa. Nawanuka, ikiye naAlone kavavumbikile Yehovako. Kavalwezele vatu nge Yehova ikiye anehelenga meya kufuma mulilolwako. Shikaho Yehova ambile nge keshi kuvetavila kwingila muKananeko.
Hatukweji vavandende Alone hikufwa, Yehova mwalweza Mose ngwenyi: ‘Mbata Yoshuwa, nakumwimika kumeso akapilishitu Eleyaza navatu. Muvilike kumeso avatu, ngwove, Yoshuwa ikiye mwangana wamuhya.’ Mose himwalinga mwahanjikile Yehova, nge omu uli nakumona hamuvwimbimbi.
Yehova himwalweza Yoshuwa ngwenyi: ‘Likake, likolezeze. Yove mwingisa vaIsalele mulifuchi lyaKanane lize ngwavashikile, kahami nguli nayove.’
Jino Yehova mwalweza Mose kuya kuPili Nevo mulifuchi lyaMowave. Helu lyapili Mose hikutala musali yaKalwiji Yotau nakumona lifuchi lyamwaza lyaKanane. Yehova ngwenyi: ‘Eli likiko lifuchi ngwashikile kukahana kuvana vaApalahama, Isaka naYakova. Ngunakwitavisa ulimone oloze kaweshi kuhetamoko.’
Haze helu lyaPili Nevo, Mose hikufwa. Apwile namyaka 120. Apwile kanda azeye, nameso enyi apwile ape. Vatu hikunyengetela nakulila kufwa chaMose. Oloze vanawahilila hakuvahana Yoshuwa kupwa mwangana wavo wamuhya.
Kulava 27:12-23; Lushimbi lwamuchivali 3:23-29; 31:1-8, 14-23; 32:45-52; 34:1-12.
Vihula
- Ava malunga vavali vali hamuvwimbimbi vanemana naMose vakivo veya?
- Vyuma muka Yehova alwezele Yoshuwa?
- Mwomwo ika Mose akandukilile haPili Nevo, kaha vyuma muka Yehova amulwezele?
- Mose apwile namyaka yingahi omu afwile?
- Mwomwo ika vatu vapihililile, kaha chuma muka chavalingishile vawahilile?
Vihula vyakuhakilako
- Tanga Kulava 27:12-23.
Mulimo muka waunene Yehova ahanyine Yoshuwa, kaha ali nakusolola ngachilihi nge azakama vatu jenyi makumbi ano? (Kula. 27:15-19; Vili. 20:28; Hepe. 13:7)
- Tanga Lushimbi lwamuchivali 3:23-29.
Mwomwo ika Yehova ketavishile Mose naAlone kwingila mulifuchi lyalushiko, kaha natulinangulaho vyuma muka? (Lushi. 3:25-27; Kula. 20:12, 13)
- Tanga Lushimbi lwamuchivali 31:1-8, 14-23.
Mazu amakumishilo ahanjikile Mose kuli vaIsalele asolwele ngachilihi nge alinyishile nakwitavila kuzangamisa chaYehova? (Lushi. 31:6-8, 23)
- Tanga Lushimbi lwamuchivali 32:45-52.
Mazu aKalunga anahase kutukafwa ngachilihi mukuyoya chetu? (Lushi. 32:47; Levi 18:5; Hepe. 4:12)
- Tanga Lushimbi lwamuchivali 34:1-12.
Numba tuhu Mose kamwene Yehova nameso enyi kapuko, oloze mukanda waLushimbi lwamuchivali 34:10 wasolola ngachilihi nge atachikijile Yehova? (Kulo. 33:11, 20; Kula. 12:8)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn bem_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn